Profesorul de sport Lazăr Tipa, sportiv de performanță și multiplu campion la lupte greco-romane, s-a stins din viață la vârsta de 65 de ani.
Toți cei care doresc să-și ia un ultim rămas bun de la regretatul profesor o pot face începând de vineri, 29 martie, ora 12:00, la biserica de la Cimitirul Pacea Suceava.
Înmormântarea va avea loc duminica, 31 martie, începând cu ora 12:00.
Născut în septembrie 1958, la Todirești, Tipa a fost multiplu campion național și medaliat balcanic și internațional – Campionatul Mondial din Oslo, Norvegia, și Campionatul European de la Oulu, Finlanda, la lupte greco-romane, cu un total de 128 de medalii (aur, argint, bronz).
Și-a dedicat întreaga activitate sportului și în special elevilor dornici de performanță.
A fost profesor și antrenor de lupte greco-romane la CSS Suceava, iar din 1995 a predat educație fizică la Colegiul Economic "Dimitrie Cantemir" Suceava.
Echipele antrenate de profesorul sucevean (handbal, baschet și volei) au obținut rezultate bune la campionatele pe echipe municipale, județene și finale pe țară.
Lazăr Tipa a fost și membru al Centrului de Cercetare Științifică București și al Centrelor internaționale de cercetare științifică a sporturilor de performanță din Berlin și Praga.
A fost desemnat Cetățean de Onoare al municipiului Suceava și al comunei Todirești.